作者:李紳
標題:登禹廟回降雪五言二十韻
內容:金奏雲壇畢，同雲拂雪來。玉田千畝合，瓊室萬家開。湖暗冰封鏡，山明樹變梅。裂繒分井陌，連璧混樓臺。麻引詩人興，鹽牽謝女才。細疑歌響盡，旅作舞腰回。著水鵝毛失，鋪松鶴羽摧。半崖雲掩映，當砌月裴回。遇物纖能狀，隨方巧若裁。玉花全綴萼，珠蚌盡呈胎。志士書頻照，鮫人杼正催。妒妝淩粉匣，欺酒上瓊杯。海使迷奔轍，江濤認暗雷。疾飄風作馭，輕集霰為媒。劍客休矜利，農師正念摧。瑞彰知有感，靈貺表無災。堯曆佔新慶，虞階想舊陪。粉凝鶯閣下，銀結鳳池隈。雞樹花驚笑，龍池絮欲猜。勞歌會稽守，遙祝永康哉。